
Elit utánpótlás labdarúgók készenlétének összefüggése edzés és mérkőzés terhelési mutatókkal

Kulcsszavak: labdarúgás; készenlét; neuromuszkuláris fáradtság; külső terhelési mutatók
A fáradtság monitorozása és az edzésterhelés pontos megtervezése és adagolása már utánpótlás korban is kiemelt szerepet kap a labdarúgásban, mivel a megterhelő felkészülési és versenyidőszak korlátozott regenerálódási idővel párosul, ami teljesítménycsökkenéssel és megnövekedett sérülésveszéllyel járhat. A Countermovement Jump (CMJ) széles körben alkalmazott teszt a neuromuszkuláris fáradtság monitorozására, aminek megbízhatóságát és érzékenységét több kutatás is igazolta (Gathercole és mtsai., 2015; Rowell és mtsai., 2017; Beattie és mtsai., 2021; Franceschi és mtsai., 2023).

Vizsgálatunk során arra kerestük a választ, hogy egy magas edzésterhelésű héten szignifikánsan változik-e a sportolók készenlét értéke kedd reggeltől péntek reggelre és ha igen, mely külső terhelési paraméterek mutatnak kapcsolatot a CMJ teszt készenlétre érzékeny változóinak változásával. Kutatásunkban egy állami sportakadémia U17-es korosztályának játékosai vettek részt, akik azonos időpontban és helyszínen, kedd és péntek reggel végeztek vertikális ugróteszteket (CMJ) egy standardizált bemelegítési protokoll után. A két teszt közötti három nap edzéseinek külső terhelési mutatóit pedig GPS rendszerrel monitoroztuk.
A pénteki és keddi készenlét értékek között szignifikáns csökkenést találtunk az átlagos excentrikus fékezési erőnél (EMDF) kis hatásnagysággal, míg a módosított RSI és a felugrási magasság esetén nem szignifikáns negatív tendenciáról beszélhetünk kis hatásnagysággal. A korrelációs vizsgálat során az EMDF változás és a külső terhelési paraméterek között nem találunk kapcsolatot, de a módosított RSI változás esetén magas (r=-0,601 és r=-0,568) szignifikáns korrelációt találtunk a sprintben megtett távval és a sprint akciók számával.

Kutatásunk bizonyítja, hogy a külső terhelés befolyásolhatja a játékosok készenlétét, neuromuszkuláris fáradtságát, de ez csak egy a sok befolyásoló tényezőből, ezért a csapatszintű elemzések mellett továbbra is szükséges az egyéni szintű készenlét monitorozása, esetünkben is nagy különbségek mutatkoztak a csapaton belüli készenlét-változásokban.



